
Harry Potter olvasókör irodalomterápiás elemekkel. Csoport tanulmány a Zuglói Benedek Elek Óvoda, Általános Iskola Egységes Gyógypedagógiai Módszertani Intézményben végzett élőkönyvtár műhelyében zajló munkáról

Mitől lesz más egy könyv, mint csupán papírköteg, borítóval bevont írásos szöveg? Mi késztet arra milliónyi gyermeket, hogy megtanuljanak olvasni, hinni egyetlen egy könyv miatt, ami meghódította a világot? Mint ahogyan Harry Potter, a kis túlélő tette, elsőként a gyerekkönyvek világából kinőve magát. Miért aludtak, alszanak néha ma is párna alatt egy-egy kedvenc, klasszikus vagy éppen modern könyvvel? Mitől kötődik az olvasó a könyvhöz? Ilyen s hasonló kérdések azok, amelyek leírják számunkra, hogy hogyan válhatunk jó olvasóvá, de hogy valósulhat ez meg egy olyan iskolai olvasókörben, amely sajátos nevelési igényű gyerekek körében zajlik? Ebben a dolgozatban azt vizsgálom, hogy a nyilvánvaló nehézségek ellenére a gyakorlatban milyen leülni, s minden problémánk ellenére elfelejteni kik is vagyunk egy-egy történet erejéig, amit közösen hallgatunk, vagy alkotunk. Elég sok gyakorlati foglalkozást járhatunk körül megismerkedve három nagy pedagógus olvasóvá nevelés gondolatával, melynek lényege a szabad lényeges tanulás három alapfeltétellel, a hitelességgel, a feltétel nélküli elfogadással és az empatikus megértéssel, valamint az a tény, hogy vegyük komolyan a fiatalságot, merjünk számukra lélekkel bírót vinni, ne holt ismeretanyaggal, hanem élővel, s bátran menjünk horgászni új ismeretanyagra. A diák természetes kíváncsiságára lehet alapozni, megdöbbentő, hogy akár egy egész könyvtárat képes magának alkotni, ha valóban megfogja őt a mű. Mint ahogyan a fanficton és az élőkönyvtár világában láthattuk ezt. A párbeszéd az olvasó és az írás között, valóban egy olyan vizsgálati téma volt, ami sok lehetőséget s eszközt adhat a pedagógusok, s a könyvtárosok kezében is. S a foglalkozásokon átélt élmények azok, melyeket tulajdonképpen úgyis csak gyakorlatban, az életben lehet átélni. Nagyon szerettem élőkönyvtárat vinni a diákoknak, mert az, hogy akárki bárki kicsit odafigyel rájuk, s ha mást nem, csak meghallgatja őket, kimondhatatlanul fontos ez ma. Ennek a dolgozatnak nem az volt a célja, hogy világrengető megfigyeléseket alkosson, hanem csak annak a rácsodálkozás örömének a megosztása, amit mi megéltünk, mikor megpróbáltunk szabadon tanulni egy történetből, a Harry Potternek a megismerése közben. S útközben, ahogyan csoporttá váltunk, s kezdett bennünket érdekelni az olvasó társunk csodavilága is, mi magunk is fejlődtünk, gazdagodtunk.
Karácsony Sándor szavaival élve: „Növekedvén nevelünk.”



